User:Mårtensås/Hildebrandslied/norm

Normalized
The aim of this normalization is to present the poem with unusually inconsistent manuscript spelling in a standard orthography, which however is still not standard Old High German, but preserves archaisms such as h- before w and r and unstressed vowels like -i in hrusti and -u in sunu. Further the younger diphthong ou is rendered as elder au.

ih gihōrta daz sagēn daz sih urheizun · einen muotīn Hiltibrant inti Hadubrant, · untar herim zweim sunufaterungo, · iro saro rihtun 5 garotun sie iro gundhamun, · gurtun sih iro swërt ana, helida ubar hringa · dō sie zi dëru hiltiu ritun,

Hiltibrant gimahalta Heribrantes sunu · ër was hērōro man  fërahes fruotōro, · ër frāgēn gistuont fōhēm wortum, · hwër sīn fater wāri 10 firahio in folke · “ · ëdo hwiolīhhes knuosales dū sīs, ibu dū mir einan sagēs, · ih mir diu anderiu weiz kind in kuningrīhhe, · kund ist mīn al irmindiot,”

Hadubrant gimahalta · Hiltibrantes sunu: 15 “daz sagētun mir unsere liuti alte inti fruote · die ērhina wārun, daz Hiltibrant hiezi mīn fater, · ih heizu Hadubrant, forn ër ōstar gihweiz · flōh ër Ōtakares nīd hina mit Diotrīhhe · inti sīnero dëgano filu, 20 ër firliez in lante · luzzila sizzen brūt in būre · barn unwahsan erbio lōsa · ër reit ōstar hina dës sīd Diotrīhhe · darbā gistuontun fateres mīnes, · daz was sō friuntlōs man 25 ër was Ōtakare · unmëz zirri dëgano deckisto · unzi Diotrīhhe, ër was io folkes az ente · imu was io fëhta zi liob kund was ër · kuonēm mannum · nī̆ wānu ih ju līb habe”

30 “weizu irmingot [quad Hiltibrant] obana aba hebane daz dū nio danne halt · mit sus sibbin man ding nī̆ gileitōs, want ër dō ur arme · wuntane bauga keisaringu gitān, · sō imu sie dër kuning gab 35 Hūnio truhtīn, · daz ih dir iz nū̆ bī huldī gibu.”

Hadubrant gimahalta · Hiltibrantes sunu: “mit gēru scal man · gëba intfāhan ort widar orte, · dū bist dir altēr Hūn · unmëz spāhēr 40 spenis mih mit dīnēm wortum · wili mih dīnu spëru wërfan, bist alsō gialtēt man · sō dū ēwīn inwit fuortōs daz sagētun mir · sēolīdanta wëstar ubar wentilsēo · daz man wīg firnam, tōt ist Hiltibrant · Heribrantes sunu.”

45 Hiltibrant gimahalta · Heribrantes sunu: “wëla gisihu ih in dīnēm hrustim daz dū habēs heime · hērrun guotan daz dū noh bī dësemu rīhhe · recko nī̆ wurti,

wëlaga nū̆ waltant got [quad Hiltibrant] wēwurt scihit 50 ih wallōta sumaro inti wintaro · sëhszug ur lante, dār man mih io scerita · in folk sciozentero sō man mir az burg einīgeru, · banūn nī̆ gifasta, nū̆ scal mih swāsaz kind, · swërtu hauwan brëtōn mit sīnu billiu · ëdo ih imu zi benin wërdan, 55 doh maht dū nū̆ ōdlīhho · ibu dir dīn ellan taug, in sus hēremu man · hrusti giwinnan rauba birahanen, · ibu dū dār einīg rëht habēs,

dër sī doh nū̆ argōsto [quad Hiltibrant] ōstarliuto dër dir nū̆ wīges werne · nū̆ dih ës sō wëla lustit, 60 gundia gimeinūn · niuse dër muozi, hwëdar sih dëro hiutu · hregilo ruomen muozi, ëdo dësero brunnōno · beidero waltan,”

dō liezun sie ērist · escim scrītan scarpfēm scūrim · daz in dēm sciltim stuont, 65 dō stuoftun zisamane · steimbort hlūtun, hiewun hermlīhho · hwīze scilti unzi im iro lintūn · luzzilo wurtun, giwigan mit wāfnum